钦定古今图书集成/历象汇编/岁功典/第054卷 > 《遵生八笺》 > 六月事忌
## 钦定古今图书集成/历象汇编/岁功典/第054卷 > 《遵生八笺》 > 六月事忌

《月令》曰：“六月选用日时，不宜用未犯月建，百事不利。
初一日忌经营，初十、二十日忌交易，裁衣。”

《仙志戒》曰：“六月六日，忌取土开掘。”

《云笈七签》曰：“六月二十四日忌远行，水陆俱不可往。”
又曰：“六月勿食羊肉，伤人神魂，少志健忘。勿食生葵，
必成水瘕，且为犬啮，终身不瘥。”

《四时纂要》曰：“是月勿饮山涧泽水，令人患瘕。”

《千金方》曰：“勿食韭，令人目昏。勿食羊肉，伤人神气。勿
食野鸭鹜鸟。勿食雁。勿食茱茰。勿食脾，乃是季月土
旺在脾故也。俱宜戒之。”

《琐碎录》曰：“暑月不可露卧，勿沐浴当风，慎贼邪之气
侵人。”

又曰：“暑瓮坛大，日晒热，不可即取，盛装饮食，恐收暑
气。”

又曰：“其月无冰，不可以凉水，阴冷作冰，饮水热生涎
者勿饮，能杀人。”

《元枢经》曰：“是月勿斩伐草木，勿动土，勿举大事，以摇
养气。”

《养生仁术》曰：“勿专用冷水浸手足，防引起狂邪之风，
犯之令人疯病，体重气短，四肢无力。”

《食治通说》：“夏月不宜饮冷，何能全断，但勿宜过食冷
水，与生硬果、油腻甜食，恐不消化。亦不宜多饮汤水。
人能自慎省食煎炒盐腊炙煿之物，自然津液常满，
何必戒饮。”

《便民纂》曰：“途中一时中暑身死者，勿可用冷水灌沃，
急就道上取热土，填于死者脐上成堆，片刻发开，作
一孔，令人撒尿浇入脐孔，次用生姜、大蒜捣烂，热汤
送下即活。”

《杨公忌》曰：“初三日不宜问疾。”